VEGA præsenterer: **Ny supergruppe med x-Lush, Elastica, Moose og Modern English-medlemmer**  
90’ernes engelske britpop-scene er genopstået i den nye supergruppe Piroshka, som præsenterer deres sammenbragte lydunivers den 28. april i Lille VEGA.

I september postede Miki Berenyi fra Lush pludseligt, at hun havde formet en ny gruppe ved navn Piroshka. Opslagets detaljer om de resterende bandmedlemmer satte musikmagaziner og blogs i selvsving.   
  
Piroshkas rytmesektion består af den tidligere Elastica trommeslager Justin Welch. Han spillede sammen med Berenyi på Lushs comeback tour i 2016. Bassisten, Mick Conroy, fra Modern English og KJ McKillopof fra Moose fuldender bandet.

Bandet har endnu ikke udgivet en eneste single, men har selv beskrevet deres lyd som smuk, bittersød og euforisk pop, som er langt større end de fire medlemmers samlede kunnen. Piroshka kombinerer fysisk kraft med sublime detaljer, der reflekteres i sangteksterne om den brutale tid vi lever i.   
  
Navnet stammer fra det ungarske ord for Rødhætte, og er et diskret nik tilbage til en vis rød page, som gjorde sig bemærket på britpop scenen i 90’erne.

**Fakta om koncerten:**Piroshka (UK)   
Søndag d. 28. april kl. 21.00  
Lille VEGA, Enghavevej 40, 1674 København V  
Billetpris 185 kr. + gebyr  
Billetsalget starter fredag den 19. oktober kl. 11.00 vega.dk og Ticketmaster.